Det er historisk, at to søskende fra Nordjylland går ind sammen til indmarch ved et OL. Ikke desto mindre var dét, hvad nordjyske Josefine og Julian Jakobsen gjorde til de olympiske vinterlege i Beijing fredag aften lokal tid. Begge er mere end almindeligt dygtige på skøjter og med en stav i hånden, og de repræsenterer derfor Danmark i ishockey, hvor de henholdsvis er på herre- og kvindelandsholdet. Og det var et stolt forældrepar, Gitte og Lars Jakobsen, der modtog billeder fra deres to børn. Forældrene sad hjemme på Skodsborgvej i Klarup og fulgte indmarchen, som fandt sted omkring klokken 13 dansk tid. Sammen med 51 andre danske atleter kæmper søskendeparret for dansk succes. Foruden dem er nordjyske Simone Jaquet også at finde på landsholdet i ishockey. Udover billedet fra indmarchen sendte Julian og Josefine også et billede fra den olympiske landsby, hvor alle de danske atleter bor under legene sammen med næsten 3000 andre sportsudøvere fra hele verden. Inden afrejsen til Kina talte vi på TV2 Nord med de to søskende, og både Josefine og Julian håbede på, at de kunne få lidt tid sammen under OL. For nu ser det ud til at lykkes med fælles indmarch og med tid sammen i OL-byen. Fredag indtog Julian Jakobsen en plads på tilskuerpladserne med et lille Dannebrog i hånden, da lillesøster Josefine spillede åbningskamp for Danmark mod værtsnationen Kina. Her måtte Danmark indkassere et nederlag på 1-3. I dag havde det danske kvindelandshold så mulighed for at revanchere sig. Overraskelsen udeblev dog, og de danske ishockeykvinder fik klø, da de tabte 2-6 til Japan. Storebror Julian skal i aktion for første gang den 9. februar, hvor herreholdet møder Tjekkiet. Det er forøvrigt samme dag, som Julian Jakobsens klubhold Aalborg Pirates møder Frederikshavn White Hawks i den hjemlige danske turnering.

Referat:
Søskendeparret Josefine og Julian Jakobsen gik side om side til åbningsceremonien af Vinter-OL